Disini, walaupun sudah lewat, ulun handak maucapakan selamat lebaran. Maaf lahir batin lah 😊
Batamat AlQuran digawi biasanya bila handak bakawinan saminggu badahulu atau tiga hari sebelum acara nikahan dimulai.
Jadi kisahnya pas ulun lagi halus, ulun menamui kaka betamat gaya bagian Nagara. Kayapa batamat gaya buhan Nagara tu? Batamatnya kada pakai payung kambang, malainkan payung hintalu itik sakulilingan diisi wan ngaran-ngaran nang handak diandak di sana. Saumpama ditulis ngaran (khairun, nisa, putri), ditambah hintalu burung puyuh. Jadi kadada payung kambang, nang ada payung hintalu.
Nah kebetulan itu lagi ulun halus. Jadi ulun babaya ingat haja kaya apa kejadiannya.
Pas kabatulan, ulun ada umur pas sudah ganal nih melihat kayapa kisah sabujurnya batamat buhan Nagara. Nah semalam sapupu ulun ada banikahan sakaligus resepsi. Jadi ulun manyampatakan bamalam di sana lawan malihat langsung kaya apa acaranya.
Samula kisahnya tu batamat kaya biasa, membaca jus 30 sampai habis. Payungnya kada dipingkuti, tapi digantung di atas palapun rumah. Karena rumah kayu jadi nyaman dijarat bagantung manjuntai. Nang uniknya pas mambaca surah Al-Fill kada dirunggut atau dihambur, tapi tatap khusus membaca sampai habis.
Nah, tarus pang pabila barabut hintalunya? Pas sudah tuntung acaranya, jadi kakanakan atau orang tuha barabut badiri di bawah payung, sambil mananai membuka tangan. Rami banar bagurumbunan handak maambil afwah berkah dari hintalu-hintalu nang ada.
Nang unik dari bagian batamat ini adalah dari cara barabut hintalu lawan jua payungnya lain payung kambang. Nah itu pang nang unik dari acara batamat bagian Nagara ini. Tapi untuk pambacaan dan doa sama haja kaya kita bubuhan banjar nih.
Kaitu kisahnya batamat ala bagian Nagara,. Ada kisahkah betamat di tempat buhan pian? Kasi kisahakan jua di sini.
Salam Sugar ❤
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn zsm_Latn